Okresná prokuratúra Košice-okolie 
Štúrova 7, 041 47 Košice 	

Sp. zn. : 1 Pv 130/15/8806	Košice, 7.4.2015
EEČ : 2-65-89-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Košice-okolie
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v dobe od 01. 04. 2014 do 17. 02. 2015 zanedbal zákonnú vyživovaciu povinnosť voči synovi XXXXX, nar. 04. 08. 2000, aj napriek tomu, že táto povinnosť, ktorá mu vyplýva zo zákona o rodine, mu bola upravená rozsudkom Okresného súdu Košice - okolie sp. zn. 19P/47/2011 zo dňa 25. 11. 2011, ktorý nadobudol právoplatnosť dňa 22. 02. 2012, a to prispievať na výživu maloletého XXXXX vo výške 300 € mesačne a rozsudkom Okresného súdu Košice - okolie sp. zn. 19P/216/2013 zo dňa 10. 10. 2014, ktorý nadobudol právoplatnosť dňa 13. 12. 2014, bola výška výživného upravená na sumu 150 € počnúc dňom 12. 06. 2013 vždy do 15-teho dňa v mesiaci do rúk matky, čím takto neplnením vyživovacej povinnosti mu vznikol dlh na výživnom vo výške 1.650 € voči matke XXXXX, hoci už bol za taký čin Okresným súdom Košice - okolie trestným rozkazom sp. zn. 5T 51/2014 zo dňa 26. 05. 2014, ktorý nadobudol právoplatnsoť dňa 21. 10. 2014, odsúdený,

lebo zanikla trestnosť činu

Odôvodnenie:
Uznesením vyšetrovateľa PZ OR PZ Odboru kriminálnej polície 1. oddelenia vyšetrovania Košice - okolie sp. zn. ČVS: ORP-43/1-VYS-KS-2015 zo dňa 17. 02. 2015 bolo vznesené obvinenie XXXXX pre prečin podľa § 207 ods.  1, ods. 3 písm. c/ Trestného zákona na tom skutkovom základe ako je to uvedené vo výrokovej časti tohto uznesenia.

	V priebehu konania bol vypočutý obvinený XXXXX, ktorý dňa 16. 03. 2015 pri výsluchu uviedol, že je si vedomý svojej alimentačnej povinnosti.

	Poškodená XXXXX dňa 26. 03. 2015 pri výsluchu uviedla, že obvinený celý dlh splatil.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

	Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

	Vzhľadom na vyššie uvedené skutočnosti bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Alexander Chomča
prokurátor